## El Centre del Carme reunirà en una exposició les obres seleccionades de la IV Biennal de Pintura Maria Isabel Comenge

*** La web de la Fundació Juan José Castellano Comenge (FJJCC) obri este dimarts el termini de presentació a un dels premis d’art més importants d’Espanya i el de més dotació de la Comunitat Valenciana**

El Centre del Carme Cultura Contemporània (CCCC) acollirà l’exposició de les obres seleccionades en la IV Biennal de Pintura Maria Isabel Comenge, que obri este dimarts el termini de presentació de propostes.

El premi, dotat amb 22.000 euros, és un dels més importants d’Espanya i el de més dotació de la Comunitat Valenciana.

Les obres seleccionades participaran en una gran exposició en el Centre del Carme a finals d’any, amb la col·laboració del Consorci de Museus de la Comunitat Valenciana (CMCV), i es constituirà un jurat per a seleccionar les dos obres guanyadores que la Fundació Juan José Castellano Comenge (FJJCC) adquirirà per a la seua col·lecció, amb l’objectiu de promoure i difondre l’art de la Comunitat Valenciana.

El director del Consorci de Museus de la Comunitat Valenciana (CMCV), Nicolás Bugeda, ha destacat “la qualitat de les obres que en cada edició concorren a este premi, un dels més rellevants del país, tant per la seua quantia com pel talent que reunix” i ha assenyalat la importància del mecenatge privat “que contribuïx a enfortir el teixit artístic de la Comunitat Valenciana i que suposa una motivació més per a seguir treballat, especialment per a la creació emergent”.

En la seua línia de suport als artistes valencians, Bugeda ha recordat que “enguany la major part de la programació del Centre del Carme està dedicada a exposicions col·lectives de creadors de la Comunitat Valenciana, molts d’ells afectats per la riuada de l’any passat”.

La [web de la FJJCC](https://fundacionjjcc.com/) publica este dimarts les bases del premi al qual podran concórrer artistes nascuts o residents en la Comunitat Valenciana.

Els participants tindran completa llibertat temàtica i seran admeses totes les tècniques i llenguatges pictòrics. S’establix un primer premi dotat amb 15.000 euros i un segon premi amb 7.000 euros. El termini de presentació de propostes finalitza el 7 de juliol de 2025.

**Fundació Castellano Comenge**

La IV Biennal Maria Isabel Comenge inicia este dimarts la seua marxa. El seu impulsor, Juan José Castellano Comenge, va morir fa poc més d’un any, però el patronat ha pres el testimoni per a donar impuls a la continuïtat dels projectes que l’empresari valencià va deixar encarregats.

Així, Vicente Castellano, Javier García del Moral, Juan Manuel Lalanne, María Dolores Sancho, Horacio Silva i Enrique Vázquez continuaran amb les biennals d’art, que van començar en 2018.

Enrique Vázquez ha sigut nomenat president de la Fundació, creada en 2016 per l’empresari i col·leccionista d’art Juan José Castellano Comenge, després d’haver exercit des de l’inici el càrrec de vicepresident. Horacio Silva continuarà com a director d’art de la destacada col·lecció, mentres que María Dolores Sancho romandrà al capdavant de l’àrea d’Acció Social. La vicepresidència estarà a càrrec de Francisco Javier García del Moral.

A més de les biennals d’art, la FJJCC va comprar en el seu moment un edifici en el barri del Carme amb la intenció d’allotjar la seua col·lecció.

La III Biennal va tindre lloc l’any 2022 i la IV degué celebrar-se l’any passat, però a causa de la defunció Juan José Castellano Comenge es va decidir posposar un any.

A la III Biennal es van presentar més d’un centenar d’artistes valencians i es van seleccionar 30 obres de les quals van resultar guanyadores les peces d’Oliver Johnson amb el primer premi i la de Keke Vilabelda, el segon premi.

Fecha: 20/05/2025